Imbulambethe

Mfundi obekekileyo

Xa ubani edandathekile yaye edinga amandla nentuthuzelo yeNkosi, loo mntu uziva ephelelwe ngamandla. Ezi zifundo ezithathwe kwiiNdumiso zihlanganisiwe zaze zanikezwa izihloko ukukunceda ukuba ufumane iivesi zeZibhalo ezihambelana neemeko okuzo.

Kungumthandazo wethu ukuba loo makholwa afuna intuthuzelo okanye inkxaso yomoya aya kuzuza amandla avela kuThixo ukujongana nobomi enethemba namandla avuselelekileyo.

Ezi zifundo zeZibhalo zikukhomba kwindawo ekuphela kwayo ethembekileyo yokhuseleko enikezwa nguBawo wethu oseZulwini kubantwana bakhe.

Abadidiyeli

UThixo ulihlathi nenqaba yethu;

ngexesha leenkathazo uluncedo oluhlala lulungile.

(IINDUMISO 46:1)

Ukuxhomekeka kuThixo

IINDUMISO 123:1-3a

Ndikhoyo, ndikhangela kuwe,

wena ohlala emazulwini.

Kaloku namaphakathi ajonga izinwe zenkosi yawo,

nanjengokuba namaphakathikazi elindele izinwe kwinkosazana.

Nathi ke senjenjalo ukukhangela kuwe, Ndikhoyo Thixo wethu,

ude wena usenzele inceba.

Awu, Ndikhoyo, sikwa yimfesane;

velana nathi, siyakubongoza!

IINDUMISO 146:3-5

Musa ukukholosa ngamanene;

sukuthemba umntu, kuba akaloncedo.

Uthi akuba efile abuyele emhlabeni;

ngaloo mini buyatshitsha ubuchule bakhe.

Hay’ inyhweba yalowo uluncedo lunguThixo kaYakobi,

lowo uthembele ngoNdikhoyo uThixo wakhe.

IINDUMISO 121:1-8

Amehlo am ndiwajongis’ enkalweni;

yaz’ba lovela ngaphi na uncedo lwam?

Umncedi wam nguNdikhoyo,

yena ungumenzi wamazulu nehlabathi.

Yena wondibamba lungatyibiliki unyawo lwam;

kaloku akozeli, walusa mna.

Khangela, umalusi kaSirayeli akozeli,

engalali nokulala oku.

Kaloku nguNdikhoyo okwalusayo –

nguye okwenzela umthunzi.

Emini ilanga aliyi kukugqatsa;

kanti ke nenyanga ebusuku ayinakukwenza nto.

NguNdikhoyo ixhadi lakho lakubhek’ umoya;

ewe, uya kukwalusa ungachukunyiswa nto.

Ngenene, uNdikhoyo uya kukwalusa,

xa uhambayo naxa ubuyayo,

kuqalela ngoku kude kube nini-nini.

Kananjalo funda: IINDUMISO 146

Ubungangamsha

IINDUMISO 24:1-2,9-10

LelikaNdikhoyo ihlabathi liphela, nako konk’ okukulo;

ndixel’ ilizwe elimiweyo kunye nabemi balo.

Walisekela phezu kweelwandle;

walithi zinzi phezu kwayo imilambo.

Vulekani, masango; vulekani, minyango yakudala,

angene uKumkani iNgangalala!

Ngubani loo Ngangalala yoKumkani?

NguNdikhoyo onamandla onke;

nguye uKumkani, nguye iNgangalala.

IINDUMISO 29:1-4,10-11

Mbongen’ uNdikhoyo, nina bemi baphezulu;

mnikeni isihomo nesithozela namandla.

Lenzelen’ imbeko igama lakhe,

ninqule ningcangcazela phambi kwakhe.

Sivakal’ emanzini elwandl’ isandi selizwi lakhe;

utsho kuzongome uThixo onesithozela.

Kaloku nguNdikhoyo ogragramis’ iilwandle.

Lindongondong’ ilizwi lakhe,

ngugquma-barhwaqele ngenkqu.

NguNdikhoyo olawula oozikhukula;

kaloku nguye ukumkani, koda kube nini-nini.

Wanga angabaph’ amandl’ abantu bakhe;

wanga angabathamsanqela abaph’ inzolo.

Ixhala

IINDUMISO 119:28

Iinzingo ziwuvikivile umoya wam;

khawundomeleze ngokwelizwi lakho.

Kananjalo funda: IINDUMISO 42:3-5,8-10

Inkxalabo

IINDUMISO 116:1-6

UNdikhoyo ndiyamthanda, kuba uyandiva;

uyasabela ndakuzibika kuye.

Njengoko endiphulaphula nje,

ndobhenela kuye xa ndisadl’ ubomi.

Izabatha zokufa zandibhijela,

izoyikiso zelabafileyo zandikhonkxa;

latsho laxubayela ndangcungcutheka.

Ke kaloku ndabhenela kuNdikhoyo, ndathi:

“Awu, Ndikhoyo, ndiyakubongoza, ndisindise!”

Unesisa kambe uNdikhoyo, ulungile;

hayi ke bethu, inceba yoThixo wethu!

UNdikhoyo uyabakhusela abaxakiweyo;

nam ndandingenamandla wandihlangula.

IINDUMISO 22:1-3

Thixo wam, Thixo wam, undishiyeleni na?

Kudala ndizigixa, ndicel’ uncedo,

kodwa andikalufumani unangoku!

Thixo wam, emini ndikhalela kuwe, kodwa akundiva.

Nasebusuku ndiyakhala,

ndingafumani kuphumla phezu koko.

Kambe wena ungqendeve phakathi kwabakudumisayo;

nditsho wena ngangamela yakwaSirayeli.

IINDUMISO 22:24-25

Kaloku akazideli engazicekisi iintsizi zehlwempu;

uyaziva izicelo zalo, angalifulatheli.”

Ndiya kukubonga esidlangalaleni,

ngenxa yezinto ondenzele zona;

ndowafezekisa amadinga endawenzayo,

phambi kwebandla lâbo bakuthobelayo.

IINDUMISO 119:137-144

Hayi kambe ukulunga kwakho, Ndikhoyo!

Ewe, isigwebo sakho asinagobe.

Usinika imfundiso enobulungisa;

ewe, inolungelelwano, ithe ngqo.

Ikhwele lindongamele ngenxa yeentshaba

ezingalikhathalelanga ilizwi lakho.

Izithembiso zakho zivavanyiwe zagqwesa;

ke mna ndizixabise gqitha.

Nakuba ndidelekile, ndingazelwa nto,

andishenxi kwimimiselo yakho.

Ubulungisa bakho bohlala buhleli,

nomyalelo wakho wohlala uthembekile.

Ndiphahlwe ziinzima neenkathazo,

kodwa ke mna andiziva ngeziyalo zakho.

Imfundiso yakho iya kuhlala ifezekile;

ndiphe ukuqonda, ukuze ndiphile.

IINDUMISO 34:5-7

Abacinezelweyo bathembela kuNdikhoyo, bagcobe;

ewe, abasayi kuze badakumbe bona.

Lwazibika udwayi, waluva uNdikhoyo,

walukhupha kuzo zonke iinkxwaleko zalo.

Bonke abahlonela uNdikhoyo isithunywa sakhe siyabakhusela, sibahlangule.

Kananjalo funda: IINDUMISO 25:16-22; 27:7-14; 31:10-14; 69:1-3,14-18,29-36

Ukhuseleko

IINDUMISO 63:1-8

Wena Thixo, unguThixo wam, ndithe swi nguwe.

Umphefumlo wam uyakulangazelela.

Ndihlala ndizula-zula ndikufuna;

ndinxanele wena oku komhlaba obharhileyo.

Ndikuzingela phakathi esibingelelweni,

ukuze ndibone amandla nesidima sakho.

Kaloku izibele zothando lwakho ziyabugqwesa nobomi,

ngoko ndiya kuhlala ndikudumisa.

Ndiya kukubonga lo gama ndisaphilayo;

ndiya kunyukela kuwe ngomthandazo.

Ndiya kutya ndide ndincinde amafutha;

ndiya kumemelela ndicule ndinemihlali.

Emandlalweni wam ndicinga ngawe;

ndicamngca ngawe phakathi kobusuku.

Kaloku wena uluncedo lwam;

ngamaphiko akho uyandikhusela, nditsho ndicule ndinemincili.

Ndizimisele ukuthi nca kuwe;

kaloku wena uyandixhasa.

IINDUMISO 91:1-6,15

Lowo uhleli ekhuselwe nguPhezukonke,

uhlala esemthunzini kaSomandla.

Yena uya kuthi: “Ndikhoyo, ungumkhuseli wam;

uyinqaba yam, wena Thixo, ndiya kuthembela kuwe.”

Kuba nguye okuhlangula emgibeni wabakugcayiseleyo

nakubhubhani wesifo,

akwambathise ngamaphiko akhe, akufihle ekhusini lakhe,

kube likhaka nekhuselo lakho ukuthembeka kwakhe.

Akuyi koyika zingozi zasebusuku,

nakuhlaselwa ngequbuliso emini,

nabhubhani wangobusuku,

nasifo sigqugqisayo emini emaqanda.

Akuzibika kum, ndiya kumva;

ndiya kuba naye ezimbandezelweni,

ndimhlangule, ndimbek’ ezimbekweni.

IINDUMISO 84:1-4,11-12

Hay’ ubuhle nokuthandeka komzi wakho,

Ndikhoyo onamandla onke.

Umphefumlo wam uzele lulangazelelo;

ewe, ulangazelela inkundla yakwakho, Ndikhoyo.

Ndiyamemelela ndicula ngochulumacho,

ndidumisa uThixo ophilayo.

Namasomi azakhela iindlwana zawo khona;

kwaneenkonjane zifumana ikhaya khona.

Amathole azo ziwagcina esibingelelweni sakho,

Ndikhoyo onamandla onke, wena kumkani noThixo wam.

Hay’ ithamsanqa lâbo bahlala endlwini yakho,

abasoloko bentyiloza bememelela bebonga wena.

Kaloku uNdikhoyo uThixo ngumkhuseli nelanga lethu;

usithi jize ngendili nangobubele.

UNdikhoyo akazibandezi izinto ezintle

kwabo bamthobela ngokupheleleyo.

Hay’ ithamsanqa lomntu okholosa ngawe,

Ndikhoyo onamandla onke!!

Kananjalo funda: IINDUMISO 121; 92; 144; 139:5-10

Uvuyo

IINDUMISO 16:7-11

Mbongeni uNdikhoyo ngokuba endiphe icebo;

nesazela sam siyandiluleka ebusuku.

Ndihlala ndimbeke phambi kwam uNdikhoyo;

ungasekunene kwam, ngoko ke andiyi kushukunyiswa nto.

Yiyo ke loo nto ndihleli ndichwayitile nje;

ngenene ndiziva ndikhuselekile.

Kaloku akuyi kundishiya enyanyeni ndide ndife;

akuyi kusiyeka sibole isicaka sakho esithembekileyo.

Wena undazisa iindlela zobomi;

kaloku ndizala yimincili xa ndiphambi kwakho.

Ngasekunene kwakho yimihlali yodwa kude kube ngunaphakade.

IINDUMISO 30:1-5

Ndokudumisa, Ndikhoyo, kuba undisindisile,

akwavuma ukuba zindivuyelel’ iintshaba zam.

Ndikhoyo, Thixo wam, ndibhenela kuwe;

kuba wena undihlangule ekufeni.

Wandikhupha kwelabafileyo wena, Ndikhoyo;

wandikhetha kwabo behlela emhadini.

Mbongen’ uNdikhoyo, nina milowo yakwakhe,

nilibonge igama lakhe elingcwele.

Kaloku yeyomzuzwana ingqumbo yakhe;

ukanti buhlala buhlel’ ububele bakhe.

Ewe, zibakho zon’ iinzingo ebusuku,

kodwa kusasa kuba yimincili yodwa.

Kananjalo funda: IINDUMISO 16; 147; 148; 30

Ukuba nombulelo

IINDUMISO 18:32-33,35-36

Ewe, nguThixo ondinika amandla;

nguye oyenza iphumelele indlela yam.

Undicondobisa kuhle njengenxala,

ndichankcathe emaweni ndingatyibiliki.

Ndikhoyo, undinike ikhaka lokuhlanganisa,

wandixhasa ngesandla sakho esinamandla;

undibonelele ndatsho ndazimaseka.

Undimise endaweni ephangaleleyo;

azinakutyibilika kuyo iinyawo zam.

IINDUMISO 103:1-5

Mbonge uNdikhoyo, moya wam!

Mandimbonge uNdikhoyo ngomxhelo wam wonke!

Moya wam, mbonge uNdikhoyo,

ungaze uyilibale imisebenzi yakhe emihle nanini-nanini:

uloxolela zonk’ izono zam;

ulophilisa zonk’ izifo endinazo;

ulohlangula ubomi bam enzonzobileni,

andambese ngezibele nangenceba;

ulondenzel’ izintw’ ezintle ebomini,

ndihlale ndingumqaba-qaba njengokhozi.

IINDUMISO 9:1-2

Mandikubonge ngomxhelo wam wonke, Ndikhoyo,

ndibalise ngayo yonke imimangaliso oyenzileyo.

Ndomemelela ngemincili,

ndikuvumel’ ingoma, ndibonge wena, Phezukonke.

IINDUMISO 28:6-9

Makabongwe uNdikhoyo,

kuba ukuvile ukutarhuzisa kwam.

NguNdikhoyo amandla am nekhaka lam;

Ndithembele ngaye ngomxhelo wam wonke.

Ndoncedakala nditsho ndibe nemincili,

ndimbonge ngengoma.

NguNdikhoyo obomelezayo abantu bakhe;

nguye omkhuselayo nomsindisayo umthanjiswa wakhe.

Basindise abantu bakho, Ndikhoyo;

lithamsanqelise ilifa lakho.

Baluse ubathwale ngoku kude kube nini-nini.

Kananjalo funda: IINDUMISO 66; 103; 116; 149; 150

Ukugula okumandla okanye ukufa

IINDUMISO 39:4-7

“Ndikhoyo, ndazise isiphelo sobomi bam

nenani lemihla yokuphila kwam.

Ewe, ndazise ubufutshane bobomi bam.

Kaloku imihla yam uyicuthe kakhulu;

àyinto konke kuwe imihla yobomi bam;

umntu ufana nomphunga nje kuwe.

Uhla enyuke njengesithunzi silandelelana nomntu;

ubila esoma nje ngenxa yelize;

uqweba indyebo engazi nokuba yoba yekabani na.

“Xa kunjalo ke, Nkosi, mna ndikholose ngantoni?

Elam ithemba likuwe.”

IINDUMISO 116:1-6

UNdikhoyo ndiyamthanda, kuba uyandiva;

uyasabela ndakuzibika kuye.

Njengoko endiphulaphula nje,

ndobhenela kuye xa ndisadl’ ubomi.

Izabatha zokufa zandibhijela,

izoyikiso zelabafileyo zandikhonkxa;

latsho laxubayela ndangcungcutheka.

Ke kaloku ndabhenela kuNdikhoyo, ndathi:

“Awu, Ndikhoyo, ndiyakubongoza, ndisindise!”

Unesisa kambe uNdikhoyo, ulungile;

hayi ke bethu, inceba yoThixo wethu!

UNdikhoyo uyabakhusela abaxakiweyo;

nam ndandingenamandla wandihlangula.

Kananjalo funda: IINDUMISO 86:1-13; 88; 102; 142

Umthandazo

IINDUMISO 34:4-8

Ndazibika kuNdikhoyo waza wandiva,

wandikhulula kuko konke ukoyika kwam.

Abacinezelweyo bathembela kuNdikhoyo, bagcobe;

ewe, abasayi kuze badakumbe bona.

Lwazibika udwayi, waluva uNdikhoyo,

walukhupha kuzo zonke iinkxwaleko zalo.

Bonke abahlonela uNdikhoyo isithunywa sakhe siyabakhusela, sibahlangule.

Khanibuxhamle ububele bukaNdikhoyo;

ngenene unoyolo umntu othembela ngoNdikhoyo!

IINDUMISO 71:1-3

Ndikhoyo, ndizimela ngawe, mandingaze ndidaniswe.

Njengokuba ulilungisa, ndihlangule undisindise;

ndiphulaphule, undikhulule.

Yiba ngumqolomba wokuzimela;

yiba yinqaba endiphephela kuyo.

Thetha ngezwi ndikhuseleke;

kaloku uligwiba elindikhuselayo.

IINDUMISO 86:6-8

Ndikhoyo, wuve umthandazo wam;

khawundivele, ndiyakubongoza.

Ndakuba sengxakini, ndibhenela kuwe,

kuba wena uyavelana nam.

Nkosi, kubo bonke oothixo akakho onjengawe,

engekho nonemisebenzi enjengeyakho.

Ukuthobela uThixo

IINDUMISO 119:33-34

Awu, Ndikhoyo, ndifundise imithetho yakho,

ukuze ndihlale ndiyithobela maxa onke.

Ndivule ingqondo, ndiwuthobele umyalelo wakho;

ndiya kuwulandela ngomxhelo wam wonke.

IINDUMISO 119:129-133

Imfundiso yakho ibalulekile;

ndoyithobela ngomxhelo wam wonke.

Lithi lakuchazwa ilizwi lakho kutsho kuthi qwenge;

abangazi nto libanika ukuqonda.

Ndisuka ndikhefuze ndithe nkebe,

kuba ndiyazilangazelela iziyalo zakho.

Khawuze kum undibabale,

kakade wenjenjalo kwabakuthandayo.

Khawundisekele ngokwesithembiso sakho,

ungandiyekeli ndonganyelwe bububi.

IINDUMISO 119:10-11

Ndizimisele ukukulandela ngokupheleleyo;

ndincede ndingaze ndizidele iziyalo zakho.

Ndihamba ngokomlomo wakho,

khon’ ukuze ndingoni.

Ukholo

IINDUMISO 31:14-16,22,24

Kodwa ithemba lam likuwe, Ndikhoyo;

ewe, unguThixo wam wena.

Imihla yam isesandleni sakho;

ndihlangule ezintshabeni zam nakwabanditshutshisayo.

Ndisisicaka sakho, Ndikhoyo, ndikhangele ngobubele;

ndihlangule ezintshabeni zam ngenxa yezibele zakho.

Ukothuka kwam ndathi ndilahlelwe kude nawe,

kodwa wandiva ndakuzibika kuwe.

Qinani nibe nesibindi, nonke nina nithembele ngoNdikhoyo.

IINDUMISO 33:18-22

UNdikhoyo uyabanakekela abo bamhlonelayo

nabo bathembe izibele zenceba yakhe,

aze abahlangule ekufeni,

abondle ngelixa lendlala.

Thina sithembele kuNdikhoyo,

kuba nguye umncedi nomkhuseli wethu.

Ewe, siya kuchulumacha ngenxa kaNdikhoyo,

kuba sithembele kwigama lakhe elidumileyo.

Ndikhoyo, senzele ububele nenceba,

njengoko kaloku sithembele kuwe.

Kananjalo funda: IINDUMISO 69:29-36

Ubukhulu

IINDUMISO 89:5-9

Amazulu ababaza imimangaliso yakho, Ndikhoyo,

ukuthembeka kwakho ebandleni lemilowo yakwakho!

Esibhakabhakeni ngubani onokulinganiswa nawe, Ndikhoyo,

ingubani kwabasemazulwini ofana nawe?

UnguThixo ohlonelwayo kwibandla labamsulwa;

umkhulu uyoyikeka ngaphezu kwabo bonke abakungqongileyo.

Ndikhoyo, Thixo onamandla onke,

ngubani oyingangamsha njengawe?

Ngeendlela zonke uthembekile!

Iilwandle ezinzongo-nzongo zilawulwa nguwe;

wena uyawazolisa amaza agugumayo.

IINDUMISO 8:1-4

Ndikhoyo, Nkosi yethu,

hayi ukubaluleka kwegama lakho ehlabathini!

Wena uqaqambisa amazulu ngesithozela sakho,

nditsho abantwana kwaneentsana ziyakubonga,

nto leyo ibamisela umqobo abachasi

wokuvalela utshaba kwanomphindezeli.

Xa ndiqwalasela amazulu owenzileyo,

inyanga, neenkwenkwezi ezidalwe nguwe,

ngubani yena umntu, le nto umkhumbulelayo,

engubani yena unyana womntu, le nto umkhathalelayo?

Kananjalo funda: IINDUMISO 19:1-6; 48:1,10-11

Ubunganga

IINDUMISO 96:10-13

Zixeleleni iintlanga ukuba uNdikhoyo nguKumkani;

nguye olizinzisayo ihlabathi, aliyi kugungqa;

nguye oya kubagweba ngobulungisa bonke abantu.

Gcobani, mazulu, lichwayite ihlabathi;

gquma, wena lwandle, nako konke okwakho;

makayeyezele amadlelo nezinto ezikuwo;

mayombele imithi emahlathini;

kuba uyeza uNdikhoyo;

uza kuligweba ihlabathi,

alilawule ngobulungisa,

azigwebe ngokomthetho izizwe.

IINDUMISO 98:1

Mombelelen’ ingoma entsha uNdikhoyo,

kuba unenzele izinto ezintle.

Kaloku woyisile ngamandla akhe nangegunya lakhe.

IINDUMISO 98:7-9

Gquma, wena lwandle, nako konk’ okukuwe;

nawe hlabathi, hlabel’ ingoma!

Bethan’ izandla, milambo;

nani zinduli, mombelelen’ uNdikhoyo!

Kuba uza kuligweb’ ihlabathi,

alawule konke ngobulungisa, engenamkhethe.

Kananjalo funda: IINDUMISO 98

Ithemba

IINDUMISO 27:11-14

Ndifundise indlela yakho, Ndikhoyo,

undikhokele endleleni elungileyo,

kuba zininzi iintshaba zam.

Uzungandiyekeli kwabandivukelayo,

kuba andivukele amangqina obuxoki,

afutha ukundenzakalisa.

Ngenene ndobuxhamla kambe ububele bukaNdikhoyo

lo gama ndisadla amazimba.

Thembela kuNdikhoyo; yomelela, ube nesibindi!

Ewe, thembela kuNdikhoyo wena!

IINDUMISO 37:23-26,39-40a

NguNdikhoyo okhokelela umntu kwindlela amakahambe ngayo;

nguye omenza akholeke kuye.

Nokuba uwile, uyavuka,

kuba nguNdikhoyo omthundezayo.

Ndiyaluphala ngoku,

ukanti andizange ndilibone ilungisa lintshubaza,

nabantwana balo belamba.

Lisoloko libolekisa, lisipha ngesisa,

nenzala yalo iyathamsanqelwa.

NguNdikhoyo umhlanguli wamalungisa;

ulikhaka lawo ngexesha lobunzima.

Nguye owancedayo, awahlangule.

Ingqiniseko yethu ekukuphela kwayo

IINDUMISO 33:16-22

Asimkhosi mkhulu ohlangula ikumkani;

asimandla agorha alisindisayo.

Akuthenjelwa ngahashe edabini,

kungemandla alo amsindisayo umntu.

UNdikhoyo uyabanakekela abo bamhlonelayo

nabo bathembe izibele zenceba yakhe,

aze abahlangule ekufeni,

abondle ngelixa lendlala.

Thina sithembele kuNdikhoyo,

kuba nguye umncedi nomkhuseli wethu.

Ewe, siya kuchulumacha ngenxa kaNdikhoyo,

kuba sithembele kwigama lakhe elidumileyo.

Ndikhoyo, senzele ububele nenceba,

njengoko kaloku sithembele kuwe.

IINDUMISO 18:1-2,28-31

Ndiyakuthanda, Ndikhoyo, mandla am.

NguNdikhoyo iliwa lam;

nguye inqaba yam; nguye umkhuseli wam.

Xa ndizimele ngoThixo wam ndihlala ndikhuselekile.

Nguye ikhaka lam, nguye ondigcina ndifihlakele.

Usisibane sokundikhanyisela, wena Ndikhoyo;

undigxothela ubumnyama, wena Thixo.

Ewe, ngawe ndingawuchitha-chitha nomkhosi,

ngamandla akho ndilutsibe nongqameko lwawo.

Hayi bo, zigqibelele izinto azenzayo lo Thixo!

Hayi ukuthembeka kwelizwi lakhe!

Uyabakhusela bonke abo bathembela ngaye.

NguNdikhoyo yedwa uThixo;

nguye kuphela osikhuselayo.

Uthando

IINDUMISO 118:1-5

Mdumiseni uNdikhoyo, kuba elungile;

izibele zakhe zohlala zihleli.

Ewe, makatsho uSirayeli athi:

“Izibele zakhe soze zitshitshe.”

Ngokunjalo nendlu ka-Aron mayithi:

“Ngenene izibele zakhe soze zithini.”

Ewe, abamthobelayo uNdikhoyo mabathi:

“Izibele zakhe zifikelela ephakadeni.”

Xa ndandisebunzimeni ndabhenela kuNdikhoyo,

waza yena wasabela wandihlangula.

IINDUMISO 136:1-4

Bulelani nidomboze ngenxa yokulunga kukaNdikhoyo.

Kaloku ububele bakhe buhlala buhleli.

Bulelani kuThixo onguyedwa.

Kaloku ububele bakhe buhlala buhleli.

Bambani ngazibini kwiNkosi yamakhosi.

Kaloku ububele bakhe buhlala buhleli.

Nguye yedwa owenza imimangaliso.

Kaloku ububele bakhe buhlala buhleli.

Kananjalo funda: IINDUMISO 136; 103:8,13-18

Iingoma zokudumisa

IINDUMISO 89:1-2

Ndikhoyo, ndiya kucula ngezibele zakho njalo-njalo;

ukuthembeka kwakho ndokubhengeza kuzo zonke izizukulwana.

Ndiya kububengeza obakho ububele ukuba soze butshitshe;

ukuthembeka kwakho ukuzinzisile emazulwini.

IINDUMISO 145:8-9,14-15,18

UNdikhoyo unesisa, yaye enovelwano.

Yena unomonde; uyimvuze-mvuze bububele.

UNdikhoyo uyabalungiselela bonke abantu;

unemfobe ngazo zonke izinto azenzileyo.

UNdikhoyo uyabaxhasa bonke abagqush’ eluthulini,

abaphakamise bonke abathobekileyo.

Iinto zonke zikhangela kuye ngethemba,

ke yena uyazondla ngexesha elililo.

UNdikhoyo ukufuphi kwabo babhenela kuye,

kwabo bamfuna benyanisekile.

IINDUMISO 147:1,7-11

Dumani nithi: “Bayethe, Mhlekazi!”

Kaloku yinto entle ukumemelela, sibonge uThixo wethu;

ewe, luyolo, kwaye kufanelekile ukumdumisa.

Hlabelani nimombelele uNdikhoyo nibulela;

tsholozani niculele uThixo wethu ngezeengcingo –

umtwabululi wamafu afihl’ isibhakabhaka,

nguye owabela umhlaba imvula,

ulontshulis’ ingca ezintabeni,

umondli wezilwanyana ngokutya kwazo,

umfunzeli wamathol’ ehlungulu azibikayo.

Yena akakuhoye nganto ukukhalipha kwehashe,

engabukhathalele nobungwanyalala bezitho zendoda,

koko yena uNdikhoyo uthanda abamhlonelayo,

abo bakholosa ngezibele zakhe ezingatshitshiyo.

Kananjalo funda: IINDUMISO 103; 145; 146; 147

Ukudakumba nokuphelelwa lithemba

IINDUMISO 22:1-2,4-5,24

Thixo wam, Thixo wam, undishiyeleni na?

Kudala ndizigixa, ndicel’ uncedo,

kodwa andikalufumani unangoku!

Thixo wam, emini ndikhalela kuwe, kodwa akundiva.

Nasebusuku ndiyakhala,

ndingafumani kuphumla phezu koko.

Babekholose ngawe ookhokho bethu;

babekuthembile, wabahlangula wena.

Bakhala kuwe, wabakhulula wena;

babethembele ngawe, akwabadanisa.

“Kaloku akazideli engazicekisi iintsizi zehlwempu;

uyaziva izicelo zalo, angalifulatheli.”

IINDUMISO 69:1-3,29-33

Awu, khawundihlangule, Thixo!

Ndithe gabhu ngentamo emanzini.

Ndiyazika eludakeni olubizelayo,

apho kungekho nokuxhathisa.

Ndithe dyumpu esizibeni;

umsinga uyandintywilisela.

Sendikhale zada zoma,

kungokunje ndom’ umqala;

amehlo afiphele kukujong’ enkalweni,

ndilangazelela wena, Thixo wam.

Kambe ke ndiyajwaqeka yintlungu;

ndonyule undisindise, Thixo.

Ndiya kumemelela ndibonge uThixo;

ndiya kumncoma ndidomboze.

Lo ke wona umbulelo ubalasele;

ungaphezulu kokubulela ngethole kuNdikhoyo,

uyidlula lee inkunzi yenkomo.

Ke bona abahlelelekileyo baya kuvuya;

abamlangazelelayo uThixo bokhuthazeka.

Kaloku uNdikhoyo uyabeva abahlelelekileyo;

akabacekisi abakhe ababanjiweyo.

Kananjalo funda: IINDUMISO 31:9-13; 130

Ukusondela

IINDUMISO 23:1-6

InguNdikhoyo nje ondalusayo,

ndingaswela ntoni na?

Nguye ondikhaphelela kumadlelo aluhlaza,

andikhokelele kwimilambo empompozayo,

nditsho ndihlaziyeke emphefumlweni.

Undithundezela kwezona ndlela zilungileyo,

ukuze lidunyiswe igama lakhe.

Ngoko ke, nokuba ndihamba kwiingxondorha ezimnyama,

andinadyudyu.

Kaloku ungakum, wena Ndikhoyo;

isagweba sakho nebhunguza lakho lixhadi lam.

Undamkela okondwendwe oluxabisekileyo,

uqukeze ude undihlinzeke ngesidlo, iintshaba zam zibukele.

Ngenene, iyaphuphuma indebe yam.

Ngoko ke ndiya kulandelwa kokulungileyo nabububele,

umzi wakho ube likhaya lam yonke imihla yobomi bam.

IINDUMISO 34:17-19

Uyaweva amalungisa akuzibika kuye,

awakhulule kuzo zonke iinzima zawo.

UNdikhoyo ukufuphi nâbo badakumbileyo,

ebaphakamisa abo baphelelwe lithemba.

Zininzi iingxaki ezivelela ilungisa,

kodwa uyalikhulula kuzo zonke uNdikhoyo.

Kananjalo funda: IINDUMISO 46:5-11; 139:5-10

Ukungabaluleki komntu

IINDUMISO 62:9-12

Abantu bafana nomphunga.

Umntu yinto engento yanto.

Akubekwa esikalini ukhaphukhaphu;

hayi, kubhetele kwaphepha.

Musa ukuqamela ngezigalo;

musa ukuthembela ekuphangeni.

Noba bungade bufumbe ubutyebi,

wena musa ukuqamela ngabo.

Nto zimbini azithethileyo uThixo:

Le yokuba amandla ngawakhe,

nenkqu yothando ivela kuMhlekazi.

Kaloku wena, Nkosi, uyazelelela,

umntu umvuza ngokwemisebenzi yakhe.

IINDUMISO 90:3-6

Umbuyisela kwaseluthulini umntu, usithi:

“Buyela apho ubuvela khona, mntundini!”

Linjengemini enye iwaka leminyaka kuwe,

lona liyafana nemini yezolo,

lifutshane okwexesha labalindi ebusuku.

Uphephetheka njengephepha umntu;

uphela okobuthongo, abune njengengca,

yona iba luhlaza kusasa,

ithi kwakuhlwa ibe selintshwenyile.

IINDUMISO 144:3-4

Awu, Ndikhoyo, yaz’ba kuxa eyintoni na umntu

le nto ude uzidube ngaye?

Ngani ukuba ude uzikhathaze ngaye?

Umntu ufana nqwa nomphunga,

imihla yakhe injengesithunzi sisiya kusithela.

Isidingo

IINDUMISO 31:9-12,22

Ndenzele inceba, Ndikhoyo, ndibandezelekile.

Atsho adumba kukulila amehlo am,

nam ndiphelile kukudinwa.

Ziyandaluphaza iinkxwaleko zam,

nemihla yam iphelela ekungcungcuthekeni.

Ndiphelelwe ngamandla ngenxa yeentlupheko,

namathambo am selegugile.

Ndiyintlekisa kwiintshaba zam,

isigculelo kubamelwane bam.

Abandaziyo bayandoyika, bandibaleke,

xa badibana nam esitalatweni.

Sele ndalityalwa mpela;

ndinjengomfi ongasakhunjulwayo;

sendalahlwa kwesinomhlwa.

Ukothuka kwam ndathi ndilahlelwe kude nawe,

kodwa wandiva ndakuzibika kuwe.

IINDUMISO 38:5-10,21-22

Zitsho zabhidla izilonda zam,

kuthi phuu ngenxa yobudenge bam.

Ndibandezelekile, ndiphelile,

kangangokude ndizile imini yonke.

Ndiyapena-pena ziintlungu;

andinampilo konke.

Ndoyisakele kwaphela;

ndiyagcuma ziintlungu nalixhala.

Nkosi yam, uyawazi umnqweno wam,

uyaziva zonke iincwina zam.

Ndinovalo, ndiphelelwe ngamandla,

namehlo am selebona kaluzizi.

Zungandifulatheli, Ndikhoyo;

Thixo wam, mus’ ukuchasela kum.

Khawuleza undincede, Nkosi, Msindisi wam!

IINDUMISO 42:1-5

Njengenxala elikhothekileyo kukunxanwa

nam ndikwanjalo ukukulangazelela wena, Thixo.

Ewe, intliziyo yam iyakulangazelela, Thixo,

nditsho wena Thixo ophilayo.

Yaz’ba koda kube nini na

ukuze ndide ndibe nonxibelelwano nawe, Thixo?

Imini nobusuku ndiyinyhididi kukugixa.

Ke zona izibhoxi zasoloko zindiphoxa zisithi:

“Ude abe phi na lo Thixo wakho?”

Kambe ke ndithi ndakukhumbula mandulo

ijijitheke intliziyo yam.

Kaloku fudula ndiwukhokela loo mngcelele

uya endlwini kaThixo.

Ewe, sasingumkhosi wochulumacho

sonwabile, simemelela sidumisa.

Hee! Ngani ukuba ndidakumbe kangaka?

Ngani ukuba ndikhathazeke kangaka?

Hayi bo! Mandikholose ngoThixo,

khon’ ukuze ndibuyele ekumdumiseni uMsindisi noThixo wam.

Kananjalo funda: IINDUMISO 39; 42; 43; 55:1-8

Inkxaso

IINDUMISO 46:1-3,7,10-11

UThixo ulihlathi nenqaba yethu;

ngexesha leenkathazo uluncedo oluhlala lulungile.

Ngoko ke asoyiki lutho, nokuba ihlabathi lingazama-zama,

nokuba iintaba zingaphoswa enzulwini yolwandle.

Hayi, amanzi alo angade agqume alephuze amagwebu,

iintaba zingcangcazeliswe kukulephuza kwawo.

UNdikhoyo uSomandla ungakuthi;

ihlathi lethu nguThixo kaYakobi.

Uthetha ngelizwi athi:

“Phezani, ndim uThixo.

Ndizivelele izizwe;

nehlabathi ndilikrobele.”

UNdikhoyo uSomandla ungakuthi;

ihlathi lethu nguThixo kaYakobi.

IINDUMISO 41:1-3

Hayi uyolo lomntu obonelela amahlwempu;

womhlangula uNdikhoyo xa yena esengxakini.

Womkhusela amlondoloze ebomini.

Womthamsanqela emhlabeni,

angamyekeli kwiintshaba zakhe.

UNdikhoyo womonga xa angaphilanga,

ambuyisele empilweni.

Kananjalo funda: IINDUMISO 18:1-2,28-31

Ukungaqiniseki

IINDUMISO 62:1-2

Ndithe cwaka ndikholose ngoThixo;

kaloku nguye yedwa ondikhululayo.

Ndizimela ngaye, nguye ondisindisayo.

Yinqaba yam, soze ndichukunyiswe.

IINDUMISO 62:5-8

Ndithe cwaka, ndikholose ngoThixo;

kaloku nguye yedwa ithemba lam.

Ndizimela ngaye, nguye ondisindisayo.

Yinqaba yam, soze ndichukunyiswe.

Ndisindiswa nguThixo, uliwonga lam.

UThixo yinqaba yam, ndizimela ngaye.

Maxa onke thembelani kuye, bantundini,

nizityand’ igila kuye;

kaloku uThixo yinqaba yethu.

Kananjalo funda: IINDUMISO 121; 123

Uvelwano

IINDUMISO 103:13-14

Bufana nomzali kubantwana

ububele bukaNdikhoyo kwabamnik’ imbeko.

Kaloku uyasazi into esiyiyo;

uyaqonda ukuba siluthuli.

IINDUMISO 31:1-5

Ndikhoyo, ndizifihla kuwe, mandingadani konke!

Wena lungisa, uzundihlangule!

Ndibekele iindlebe, ukhawulez’ undihlangule.

Yiba yinqaba endizimela kuyo,

nomkhuseli wam ondisindisayo.

Ewe, nguwe inqaba yam nekhusi lam;

ndikhokele, undithundeze, lidunyiswe igama lakho.

Ndikhulule kwisabatha ebendigcayiselwe ngaso,

kuba ungamandla am wena.

Ndiwunikela ezandleni zakho umoya wam;

kaloku undihlangule wena, Ndikhoyo, Thixo othembekileyo.

IINDUMISO 56:8-9

Uyakubona ukubhadula kwam,

neenyembezi zam uyazibona.

Kaloku uyazibhala ezi zinto.

Mhla ndabhenela kuwe iintshaba ziya kuphethuka.

Ndotsho ndiqonde ukuba uThixo ungakum.

Kananjalo funda: IINDUMISO 40:1-3; 124

Ingugo

IINDUMISO 71:4-9

Thixo wam, ndihlangule kwabakhohlakeleyo,

ndingabanjwa ngabagwenxa nezikhohlakali.

Kaloku ithemba lam nguwe, Nkosi;

ndakholosa ngawe ndisengumntwana, Ndikhoyo.

Ndaqamela ngawe kwasekuzalweni;

ndakhutshwa nguwe kumama.

Ndiya kukubonga njalo-njalo.

Ndisisimanga kwabaninzi,

kodwa ke wena uyandikhusela.

Ndiswel’ imilomo yokukubonga,

ndikudumise maxa onke.

Ungandilahli ndakuguga;

ungandishiyi ndakuphelelwa ngamandla.

IINDUMISO 92:12-15

Amalungisa achuma njengesundu,

akhula njengemisedare yaseLibhanon.

Amilile emzini kaNdikhoyo;

ayakhula endlwini kaThixo.

Avelisa iziqhamo naxa selaluphele,

aqhelezele omelele.

Kutheth’ ukuthi ke uNdikhoyo ulilungisa,

yena ngumkhuseli wam, akukho khwiniba kuye.

IINDUMISO 71:16-20

Ndize kukudumisa, Mhlekazi Ndikhoyo,

ngenxa yamandla akho,

ndikubonge ngobulungisa obungakanana.

Wandifundisa kwasebuncinaneni, Thixo.

Unangoku ndisayincoma imisebenzi yakho,

kuba iyamangalisa.

Nangona ndiyingwevu nje, sukundilahla, Thixo,

ndide ndiwabhengeze amandla akho

nakwizizukulwana ezizayo.

Amandla nobulungisa bakho, Thixo,

bufikelela emazulwini.

Kambe zinkulu izinto ozenzileyo.

Awu, Thixo, akakho onjengawe!

Undithubelezise ezinkathazweni ezininzi;

kambe ke uya kundihlangula ekufeni,

undikhuphe emathunjini omhlaba.

Kananjalo funda: IINDUMISO 90

Intsindiso

IINDUMISO 31:1-5,15a

Ndikhoyo, ndizifihla kuwe, mandingadani konke!

Wena lungisa, uzundihlangule!

Ndibekele iindlebe, ukhawulez’ undihlangule.

Yiba yinqaba endizimela kuyo,

nomkhuseli wam ondisindisayo.

Ewe, nguwe inqaba yam nekhusi lam;

ndikhokele, undithundeze, lidunyiswe igama lakho.

Ndikhulule kwisabatha ebendigcayiselwe ngaso,

kuba ungamandla am wena.

Ndiwunikela ezandleni zakho umoya wam;

kaloku undihlangule wena, Ndikhoyo, Thixo othembekileyo.

Imihla yam isesandleni sakho.

IINDUMISO 40:1-3

Ndakhala ndijonge kuNdikhoyo,

wada wandiva ndakuzibika kuye.

Wandikhupha emhadini onengozi, nasemgxobhozweni,

wandibeka endaweni eyomileyo,

ndatsho ndee ngxishishi, ndema.

Wandifundisa ingoma yombongo entsha,

ingoma yokubonga uThixo wethu.

Boyika abaninzi bakuyiqonda loo nto,

balibeka kuNdikhoyo ithemba labo.

IINDUMISO 56:11-13

Ndokholosa ngaye ndingenadyudyu.

Soze andenze nto umntu.

Ewe, Thixo, ndozifezekisa izithembiso zam,

ndenze umbingelelo wokukubulela;

kuba undihlangule ekufeni,

undisindise ekoyisweni,

ukuze ndibe phambi koThixo,

ndidle ubomi njalo-njalo.

Kananjalo funda: IINDUMISO 86; 30

Ubulungisa

IINDUMISO 94:17-22

Ukuba bendingancedwanga nguNdikhoyo,

ngesele ndikwantsonga-nyawana.

Xa ndandisendisithi ndiyoyisakala,

wandixhasa ngezibele zakho wena, Ndikhoyo.

Xa ndandinxubile, ndixhalabile,

wandithuthuzela, wandonwabisa wena.

Akunabudlelana nabalawuli abakhohlakeleyo,

bona bayenza umthetho intswela-bulungisa.

Bayalihlanganyela ilungisa bona,

bamgwebele ukufa umnt’ engenatyala.

Kodwa ngumkhuseli wam yena uThixo;

yinqaba endizimela ngayo.

IINDUMISO 119:137-138

Hayi kambe ukulunga kwakho, Ndikhoyo!

Ewe, isigwebo sakho asinagobe.

Usinika imfundiso enobulungisa;

ewe, inolungelelwano, ithe ngqo.

Kananjalo funda: IINDUMISO 103:9-11

Imvumo yezono

IINDUMISO 32:2-5

Ewe, unoyolo lowo athe uNdikhoyo akabubalela kuye ubugwenxa bakhe,

umnt’ ongenayo konke inkohliso.

Ndithi ndakungasivumi isono sam,

amandla atsho andiphelele,

ngenxa yesingqala endiba naso imini yonke.

Isandla sakho sindicinezele ubusuku nemini,

ndaphelelwa ngamandla, ngathi ndigqatswe lilanga lehlobo.

Ndithe ke ndakusivuma kuwe isono sam,

ndabuxela ubugwenxa bam, ndisithi:

“Ndisixela kuwe, Ndikhoyo, isono sam;”

wandixolela wena ityala lam.

IINDUMISO 38:3-11,18,22

Nditsho ndayingxwelerha ngenxa yomsindo wakho;

ndiyafa ziintlungu ngenxa yezono zam.

Ndintyumpa-ntyumpeka ezonweni;

zindisinda oku komthwal’ onzima.

Zitsho zabhidla izilonda zam,

kuthi phuu ngenxa yobudenge bam.

Ndibandezelekile, ndiphelile,

kangangokude ndizile imini yonke.

Ndiyapena-pena ziintlungu;

andinampilo konke.

Ndoyisakele kwaphela;

ndiyagcuma ziintlungu nalixhala.

Nkosi yam, uyawazi umnqweno wam,

uyaziva zonke iincwina zam.

Ndinovalo, ndiphelelwe ngamandla,

namehlo am selebona kaluzizi.

Ke zona izihlobo nabamelwana abasondeli kum,

nkqu nentsapho yam le icezela phaya.

Sendizivuma izono zam;

ndiyazithiya izigqitho zam.

Khawuleza undincede, Nkosi, Msindisi wam!

IINDUMISO 51:1-4a,16-17

Awu, Thixo, ndiyatarhuzisa!

Ngenxa yezibele zothando lwakho,

nobubanzi benceba yakho, nceda uzicime iziphoso zam!

Ndihlambe ndahlukane nabo bonke ububi;

ndenze ndibe nyulu, ndingabi nasono!

Kaloku ndiyabuvuma ubugwenxa bam;

isono sam sindithukuthezele.

Eyona ngcambu yesono sam kukuba ndone wena kanye,

ndenze into ekuhlazisayo.

Kaloku wena akunanze mibingelelo.

Ndingafanelana ndisenza amadini atshiswayo;

akangekwanelisi wena.

Umbingelelo owufunayo, Thixo, yintliziyo ethobekileyo.

Intliziyo ethobekileyo neguqukayo, wena Thixo, akuyideli.

IINDUMISO 65:1-3

Ufanelwe kukubongwa, Thixo, eZiyon,

zifezekiswe kuwe izibhambathiso.

Wena uyawugqala umthandazo;

bonke baya kuza kuwe.

Ngenxa yobugwenxa bethu

iziphoso zethu ziyasongamela,

kodwa wena uyasixolela.

Ukuphoxeka

IINDUMISO 129:1-8

USirayeli makabalise athi:

“Iintshaba zandihlasela kwandiseyimveku.

Ewe, zanditshutshisa kwandiselula,

kodwa zange zindongamele.

Zandixobula umqolo, ndangathi bendilinywa.

Kambe ke yena uNdikhoyo ulilungisa;

undikhulule kwiimbophelelo zabakhohlakeleyo.”

Bonke abayithiyileyo iZiyon mababuye bephoxekile.

Mabafane nengca entshula phezu kwendlu,

yona idodobalayo ingakhuli.

Ayide isikwe nokusikwa;

futhi ayiqokelelwa ibe zizipha.

Nabadlulayo abatsho nokutsho ukuthi:

“UNdikhoyo makanithamsanqele;

thina siyanithamsanqelisa egameni likaNdikhoyo!”

IINDUMISO 146:3-4

Musa ukukholosa ngamanene;

sukuthemba umntu, kuba akaloncedo.

Uthi akuba efile abuyele emhlabeni;

ngaloo mini buyatshitsha ubuchule bakhe.

IINDUMISO 126:1-6

Ekusibuyiseleni kukaNdikhoyo eZiyon,

ngokuya sasiphuma ekuthinjweni,

kwasuka kwaba ngathi liphupha.

Safumana sagigitheka yintsini,

kwayintswahla yemincili novuyo.

Zade zatsho nezizwe zathi:

“Ngenene uNdikhoyo ubenzele izinto ezinkulu.”

UNdikhoyo usincede kakhulu, ngoko ke siyavuya.

Khawusibuyisele inkqubela, Ndikhoyo,

njengamanzi empompoz’ entlango.

Abo bahlwayela behlininika besezinyembezini

banga bangavuna bebobotheka yimincili.

Abo baphuma bahambe bezibambe ngeenkophe,

bepheth’ imbewu, besiya kuhlwayela,

bobuya bedanduluka, bememelela ngemincili.

Kaloku bobuya besikaza, bethwel’ isivuno.

Intembeko

IINDUMISO 119:89-91

Ndikhoyo, ilizwi lakho sisimakade;

lithe zinzi emazulwini.

Wena uya kuhlala uthembekile;

ihlabathi walenza, soze lashukuma.

Izigqibo zakho zohlala zihleli;

iinto zonke zikhahlela kuwe.

IINDUMISO 89:1-4

Ndikhoyo, ndiya kucula ngezibele zakho njalo-njalo;

ukuthembeka kwakho ndokubhengeza kuzo zonke izizukulwana.

Ndiya kububengeza obakho ububele ukuba soze butshitshe;

ukuthembeka kwakho ukuzinzisile emazulwini.

Kaloku wena wathi:

“Ndenze umnqophiso kunye nomnyulwa wam;

ndinqophisene nesicaka sam uDavide, ndathi:

‘Ndiya kuyimisela ngonaphakade inzala yakho;

ndoluxhasa ulawulo lwakho lungabi nasiphelo.’ ”

IINDUMISO 89:5-8

Amazulu ababaza imimangaliso yakho, Ndikhoyo,

ukuthembeka kwakho ebandleni lemilowo yakwakho!

Esibhakabhakeni ngubani onokulinganiswa nawe, Ndikhoyo,

ingubani kwabasemazulwini ofana nawe?

UnguThixo ohlonelwayo kwibandla labamsulwa;

umkhulu uyoyikeka ngaphezu kwabo bonke abakungqongileyo.

Ndikhoyo, Thixo onamandla onke,

ngubani oyingangamsha njengawe?

Ngeendlela zonke uthembekile!

Kananjalo funda: IINDUMISO 48; 23; 89; 90:1-2,14-17

Ukhuseleko

IINDUMISO 71:1-3

Ndikhoyo, ndizimela ngawe, mandingaze ndidaniswe.

Njengokuba ulilungisa, ndihlangule undisindise;

ndiphulaphule, undikhulule.

Yiba ngumqolomba wokuzimela;

yiba yinqaba endiphephela kuyo.

Thetha ngezwi ndikhuseleke;

kaloku uligwiba elindikhuselayo.

IINDUMISO 139:1-5

Ewe, Ndikhoyo, undigoca-gocile, uyandazi.

Wena undazi ukusuka nokuhlala;

iingcamango zam uziqonda zingekaveli.

Mna andinako ukukunqabela nganto –

nditsho ndihamba okanye ndilele,

wena uyaziqonda iindlela zam zonke.

Kaloku wena wazi ndingekathethi;

ewe, Ndikhoyo, wazi nento endiza kuyithetha.

Kaloku wena undiphahle macal’ onke;

isandla sakho sindifumbathile.

IINDUMISO 118:5-9

Xa ndandisebunzimeni ndabhenela kuNdikhoyo,

waza yena wasabela wandihlangula.

Andinadyudyu, kuba uNdikhoyo ungakum;

okokwakhe yena umntu akanakundenza nto konke.

Ngenene uNdikhoyo ungakum, uyandinceda;

ngoko ke ndiya kuboyisa abandithiyileyo.

Into ebhetele kukuzimela ngoNdikhoyo,

kunokuba uthembele ngomntu.

Kubhetele ukholose ngoNdikhoyo,

ndaweni yokukholosa ngamanene.

IINDUMISO 57:1-3,7

Khawube nenceba uvelane nam, Thixo;

kaloku igwiba lam nguwe.

Ndizimela kuloo maphiko akho zide zidlule iinkqwithela.

Ndibhenela kuThixo uPhezukonke,

kuThixo ongenakundiyekela,

eve esezulwini andihlangule,

abahlazise abo bandixobongayo.

Ngokuthembeka kwakhe uThixo,

ngokunjalo nangezibele zothando lwakhe,

yena uya kuphendula.

Awu, Thixo, ndizimisele ngokupheleleyo;

ewe, ngenene, andithandabuzi;

ndiza kumemelela nditsholoze!

IINDUMISO 46:1-3

UThixo ulihlathi nenqaba yethu;

ngexesha leenkathazo uluncedo oluhlala lulungile.

Ngoko ke asoyiki lutho, nokuba ihlabathi lingazama-zama,

nokuba iintaba zingaphoswa enzulwini yolwandle.

Hayi, amanzi alo angade agqume alephuze amagwebu,

iintaba zingcangcazeliswe kukulephuza kwawo.

IINDUMISO 46:10-11

Uthetha ngelizwi athi:

“Phezani, ndim uThixo.

Ndizivelele izizwe;

nehlabathi ndilikrobele.”

UNdikhoyo uSomandla ungakuthi;

ihlathi lethu nguThixo kaYakobi.

Kananjalo funda: IINDUMISO 131; 119:114; 34

Uxolelo

IINDUMISO 32:5-7

Ndithe ke ndakusivuma kuwe isono sam,

ndabuxela ubugwenxa bam, ndisithi:

“Ndisixela kuwe, Ndikhoyo, isono sam;”

wandixolela wena ityala lam.

Yiyo ke loo nto bazibikayo xa kunzima abo banyanisekileyo,

kuba ukufika komsinga abayi kugutyungelwa.

Wena uyinqaba endizifihla kuyo;

uyandikhusela xa ndisebunzimeni.

Undirhangqe ngosindiso lwakho;

ngoko ke ndimemelela ndinemincili.

IINDUMISO 103:8-13

UNdikhoyo unenceba nesisa;

uqumba kade, yimvuze-mvuze enobubele.

Kaloku akasolok’ engxolisa, yaye akananqala.

Akasohlwayi njengoko sifanelwe kukohlwaywa,

engaziphindezeli ngokwezigqitho zethu.

Kungangokuba kude kwesibhakabhaka emhlabeni

ukubalasela kwezibele zakhe kwabamhlonelayo;

ulogxoth’ izono zithi qelele kuthi

njengempumalanga nentshonalanga.

Bufana nomzali kubantwana

ububele bukaNdikhoyo kwabamnik’ imbeko.

IINDUMISO 51:5-7

Kaloku ndaba gwenxa kwasekuzalweni;

ndaba ngumoni ndisakhawulwanje nguma.

Ewe, wena uthanda umntu onyanisekileyo;

ndincede undiphe ingqiqo enzulu.

Ndihlambe undicokise ndicoceke;

ndihlambe ndibe mhlophe qhwa,

ndibe ngaphezu kwalo nekhephu.

Kananjalo funda: IINDUMISO 32

Inkululo

IINDUMISO 39:11-12

Ngokumohlwaya umntu, umbonisa isono.

Uyidlavula njengenundu loo nto ayithandayo.

Ewe, kambe, umntu ufana nomphunga nje kuwe.

“Ndikhoyo, wubazel’ iindlebe umthandazo wam;

ndive, ndakuzibika kuwe.

Ungàthi cwaka xa ndikhala kuwe,

kuba ndiselugcinweni lwakho,

nam ndisisibhadu-bhadu njengookhokho.”

IINDUMISO 65:1-5

Ufanelwe kukubongwa, Thixo, eZiyon,

zifezekiswe kuwe izibhambathiso.

Wena uyawugqala umthandazo;

bonke baya kuza kuwe.

Ngenxa yobugwenxa bethu

iziphoso zethu ziyasongamela,

kodwa wena uyasixolela.

Uthamsanqelekile omnyulayo wena.

Lowo umhlalisa enkundleni yakwakho.

Siya kufumana ukwanela endlwini yakho,

apho kukho ubunewu-newu nobungcwele.

Ngemisebenzi yakho emangalisayo

uyasiphendula usikhulule.

Thixo, wena uyinkululeko kuthi.

Ihlabathi liphela lithembele ngawe,

nditsho neelwandle jikelele.

IINDUMISO 68:19-20

Yibongeni iNkosi!

Mihla le iyasazelelela, uThixo ngumsindisi wethu.

UThixo wethu ungosindisayo;

uMhlekazi uNdikhoyo uyasihlangula ekufeni.

Ukuphatheka kakubi

IINDUMISO 10:1,4-5,12,14,16-17

Yini na, Ndikhoyo? Wachasela?

Kutheni? Wazifihla ngexesha longxunguphalo?

Libathe lwale ikratshi abantw’ abagwenxa;

bade bazikhohlise ngokuthi: “Akukho Thixo ngandawo!”

Zinempumelelo zonk’ iinzame zabo,

kodwa imiyalelo yakho ikude lee kubo.

Bayazeya zonke iintshaba zabo.

Lamla, Ndikhoyo; caca ukuba unguThixo!

Sukubalibal’ abantw’ abahlelelekileyo!

Ewe, wena uzijongile wazibona iintlupheko neentsizi,

khon’ ukuze ulungele ukusisiza.

Ewe, zibalekela kuwe nazo iindwayi,

wena ongumncedi weenkedama.

Ngukumkani uNdikhoyo kuya kude kube nini-nini.

Zobhanga ziphele nya emhlabeni iintshaba zakhe.

Ndikhoyo, uyaziva izicelo zabantw’ abathobekileyo;

uyabavuselela, uziphendule izicelo zabo.

IINDUMISO 73:1-3,16-17,23-25,28

Ngenene uThixo umphethe kakuhle uSirayeli;

ulungile kwabantliziyo zinyulu.

Kodwa ke mna suka ndathandabuza,

ewe, gcwizi ndityibilike,

kuba ndinekhwele ngabaqhayisayo,

kukubona inkqubela yabakhohlakeleyo.

Ndizamile ukuyiphonononga le nyewe,

kodwa suka yayinkinge kum.

Ndide ke ndabhenela engcweleni kaThixo,

ndacacelwa ke sisiphelo sabo.

Kambe ke ndisoloko ndikuwe;

undithe chu ngesandla.

Ewe, wena uyandithundeza;

kamva ke wondamkelela ewongeni.

Ndikholosa ngawe usemazulwini;

ungowam nje ke, andilinanze nganto ihlabathi.

Kum ke kuluyolo ukuba kufuphi kuwe, Thixo.

Nkosi yam Ndikhoyo, ndikhuselwa nguwe,

ukuze ndibalise ngemisebenzi yakho.

Ulingeko

IINDUMISO 141:3-5,8

Ndikhoyo, wumisele umlindi umlomo wam;

imilebe yam mayihlale yalusiwe.

Ndenze ndikucezele ukwenza ububi,

ndingazixakekisi ngezenzo zenkohlakalo,

ndingahambisani nabantu abakhohlakeleyo.

Mandingaze ndizixhamle izimuncu-muncu zabo.

Noba lingandohlwaya ilungisa – yinyhweba leyo;

nokuba liyandikhalimela – yintsikelelo leyo;

ewe, andinakuphikisana nayo.

Umthandazo wam uchasene nezenzo zamatshijolo.

Ke mna ndijonge enkalweni

kuwe, Ndikhoyo, Thixo wam.

Ndilangazelela ukukhuselwa nguwe;

ungandishiyi ndisesichengeni.

Ukubekelwa bucala

IINDUMISO 74:1-2,12

Awu, Thixo! Ngani ukuba wenjenje ukusilahla?

Awusathothi na umsindo wakho kubantu bakho?

Khawulikhumbule ibandla lakho owalifumana mandulo,

owalikhululayo ukuze libe lilifa lakho;

khumbula ikhaya lakho intaba iZiyon.

Kambe ke wena, Thixo, waba ngukumkani kwamandulo.

Uyabahlangula abantu ehlabathini liphela.

IINDUMISO 44:23-26

Hayi bo! Vuka, Nkosi yam!

Ngani ukuba uthurh’ obentlombe?

Vuka; sukusinyengez’ uhle nomcinga!

Ngan’ ukuba usilibale kangaka?

Ngan’ ukuba usifulathele ngolu hlobo,

sibe sisisulu sembandezelo nengcinezelo?

Ewe, asisazelwe nto konke;

sesingoogqush’ eluthulini.

Ngenxa yothando lwakho olungatshitshiyo

khawuvuke usihlangule kaloku!

Kananjalo funda: IINDUMISO 22

Intuthuzelo

IINDUMISO 147:2-6

NguNdikhoyo umakhi weJerusalem,

umqokeleli weembacu zakwaSirayeli,

umnyangi wabantliziyo zenzakeleyo,

ewe, umbophi wamanxeba abo.

Ngumqingqi wenani leenkwenkwezi;

iyileyo naleyo kuzo uyibiza ngegama layo.

Hay’ ubukhulu bukaNdikhoyo, uyingangalala ngamandla!

Ubulumko bakhe abunamda.

UNdikhoyo uyabaphakamisa abagqush’ eluthulini;

ke bona abakhohlakeleyo ubakhahlela phantsi.

IINDUMISO 119:49-50

Ungalilibali idinga lakho kwisicaka sakho.

Andithi kaloku wandithembisa!

Nasebunzimeni ndiyathuthuzeleka,

kuba isithembiso sakho siyandihlaziya.

IINDUMISO 131:1-3

Awu, Ndikhoyo, mna andizigwagwisi;

ngokunjalo mna andiziphakamisi.

Kaloku andizixakekisi ngemicimbi ephakamileyo kunokuba ndinjalo mna.

Kodwa ndanelisekile, ndaye ndixolile.

Ndinjengosana oluthe cwaka ezingalweni zikanina;

ngenene umoya wam uphuphuma ukwanela.

Sirayeli, khawuthembele kuNdikhoyo, kususela ngoku kude kube nini-nini.

Kananjalo funda: IINDUMISO 126; 135; 23

Ukuthembeka

IINDUMISO 27:1-3

InguNdikhoyo nje ondikhanyiselayo,

inguye nje ondisindisayo, ndingoyika ntoni?

InguNdikhoyo nje inqaba yam, ndingoyika bani?

Xa bendidlavula abantw’ abakhohlakeleyo,

iintshaba zam nabandileqayo,

kokhubeka kwabona, bawe.

Nokuba ndingade ndingqongwe ngumkhosi,

andiyi kuba naluvalo konke.

Nokuba ndirhawulwe yimfazwe,

ndiya kuthembela ngoNdikhoyo.

IINDUMISO 20:1-2,7-9

Wanga uNdikhoyo angakuphulaphula ngemini yeembandezelo!

Wanga angakukhusela uThixo kaYakobi!

Wanga angakuthumela uncedo luvel’ ebhotwe lakhe,

akuxhase esentabeni yeZiyon.

Baqhayisa ngeenqwelo zokulwa abanye, abanye ngamahashe;

thina siqhayisa ngoNdikhoyo uThixo wethu.

Bona babhukuqwa bawe;

thina sisuka sime ngxishi.

Ndikhoyo, mnike amandla oloyiso ukumkani;

sive naxa sizibika kuwe!

IINDUMISO 62:1-2,5-8

Ndithe cwaka ndikholose ngoThixo;

kaloku nguye yedwa ondikhululayo.

Ndizimela ngaye, nguye ondisindisayo.

Yinqaba yam, soze ndichukunyiswe.

Ndithe cwaka, ndikholose ngoThixo;

kaloku nguye yedwa ithemba lam.

Ndizimela ngaye, nguye ondisindisayo.

Yinqaba yam, soze ndichukunyiswe.

Ndisindiswa nguThixo, uliwonga lam.

UThixo yinqaba yam, ndizimela ngaye.

Maxa onke thembelani kuye, bantundini,

nizityand’ igila kuye;

kaloku uThixo yinqaba yethu.

Kananjalo funda: IINDUMISO 56:3-4,8; 21; 63

Intandabuzo

IINDUMISO 43:3-5

Mandikhanyiselwe nguwe,

ndikhokelwe yinyaniso yakho.

Mazindise entabeni yakho engcwele,

endlwini elikhaya lakho.

Ke mna mandingene esibingelelweni sakho,

wena Thixo ongumonwabisi wam.

Ndiya kubeth’ intambula ndintyiloze

ndidumise wena, Thixo – Thixo wam!

Hee! Ngani ukuba ndidakumbe kangaka?

Ngani ukuba ndikhathazeke kangaka?

Hayi bo! Mandikholose ngoThixo,

khon’ ukuze ndibuyele ekumdumiseni uMsindisi noThixo wam.

IINDUMISO 125:1-2

Abo bakholosa ngoNdikhoyo banjengentaba iZiyon,

yona ingasoze yashukunyiswa koko izinzile ngonaphakade.

Kwanjengokuba iintaba ziyingqongile iJerusalem

noNdikhoyo wenjenjalo ukubaphahla abantu bakhe,

nangoku kude kube ngunaphakade.

Ixhala lokungcungcutheka

IINDUMISO 55:1-8

Ndincede uwubekele iindlebe umthandazo wam, Thixo.

Ndibhenela kuwe; sukundifulathela.

Sabela, undiphendule.

Kaloku iinkathazo zindongamele.

Ngenxa yezisongelo zeentshaba zam ndididekile;

ingcinezelo yabangendawo indixinile.

Bafumba inkxwaleko phezu kwam;

futhi bandingcikiva ngolunya.

Ndiyajijitheka ngaphakathi;

izoyikiso zokufa zindivingcele.

Andoyiki ndiyagubha!

Ukunkwantya kuyandirhwaqelisa.

Ndide ndithi: “Akwaba bendinamaphiko njengehobe!

Bendiya kuntinga ndiye kuphumla kude lee.

Ewe, bendiya kubethwa ngumoya,

ndihlale entlango.

Ndandiya kukhawuleza ndizifunele umqolomba,

ndiyizimele kuyo imimoya ebhudlayo.”

IINDUMISO 55:16-18,22

Kambe ke ndibhenela kuThixo.

Ewe, uNdikhoyo uya kundihlangula.

Kusasa emini nangokuhlwa

ndithiwe mbende ngumva-ndedwa;

saye ke isililo sam sinyukela kuye,

futhi ke uza kundiphulaphula.

Yena uza kundikhulula,

ndingenawo nowempumlo,

kweli dabi ndikulo,

kwezingaka zona iintshaba.

Iingxaki zakho ziphose kuNdikhoyo;

yena uya kukuxhasa, akayi kuze aliyekele ilungisa.

Ukudinga uncedo

IINDUMISO 61:1-5

Thixo, ndiyakhala;

nceda undiphulaphule.

Ndibhenela kuwe ndisekudeni;

ndisuke ndanengevane.

Nceda undikhokele,

undise entabeni ephakamileyo.

Kaloku wena uyinqaba yam;

uyandikhusela ezintshabeni.

Ndiya kuhlala kwakho njalo-njalo,

ndithi ncwaba phantsi kwaloo maphiko.

Kaloku, wena Thixo, uzivile izithembiso zam;

undinike ilifa labakuhloniphayo.

Kananjalo funda: IINDUMISO 69; 77; 86

Intando kaThixo

IINDUMISO 25:4-7

Ndibonise indlela yakho, Ndikhoyo;

ndifundise iindlela zakho.

Ndikhokelele enyanisweni yakho, undifundise.

Kaloku nguwe, Thixo, umkhululi wam;

ndihleli ndikulindele imini yonke.

Khumbula, Ndikhoyo, inceba yakho,

nothando lwakho obukade unalo kwakudala.

Ungazikhumbuli izono zobutsha bam,

nokungathobeli kwam umthetho wakho;

kanye ndazelelele ngothando olungagungqiyo,

ngenxa yobubele bakho, Ndikhoyo.

Kananjalo funda: IINDUMISO 119:5-16,105

Ukusokola okanye uvukelo

IINDUMISO 13:1-6

Koda kube nini na, Ndikhoyo, undilibele kwaphela?

Koda kube nini na ndingakuboni?

Koda kube nini na ndinomva-ndedwa,

ndinesingqala, ibuhlung’ imini yonke intliziyo yam?

Koda kube nini zindivuyelel’ iintshaba zam?

Bek’ iindlebe, Ndikhoyo, undive, Thixo wam.

Ndihlaziye, hleze ndilal’ ubuthongo bokufa,

hleze luthi lundoyisil’ utshaba lwam,

bachwayit’ ababandezeli, kuba ndoyisiwe.

Kodwa ndithembe uthando lwakho olungajikiyo;

ndochulumacha kuba uyandihlangula.

Ndombonga uNdikhoyo, kuba endiphethe ngobubele.

IINDUMISO 130:1-8

Ndikhoyo, ndiyazibika kuwe;

ndikhala kuwe ndibindekile.

Awu, Nkosi, ndive ndiyakuthandaza,

usiphulaphule isikhungo sam.

Ukuba ubuzigcina izono zabantu, Ndikhoyo,

ngubani obengasindayo?

Kambe ke wena uyaxolela,

khon’ ukuze uhlonitshwe.

Ndithembele ngokupheleleyo kuNdikhoyo;

ewe, ndikholosa ngelizwi lakhe.

Umoya wam ukholosa ngoNdikhoyo ngenzondelelo,

ngaphezu komlindi ojonge ukusa,

nangaphezu komantshingilane ojong’ umsobomvu.

Sirayeli, thembela kuNdikhoyo, kuba yena unobubele,

futhi yena ukhulula ngokupheleleyo.

Ewe, yena uya kumkhulula uSirayeli

kuzo zonke izono zakhe.

IINDUMISO 28:1-2,6-8

Ndizibika kuwe, Ndikhoyo, xhadi lam;

musa ukuzenza isithulu, hleze ndifane nabeyel’ emhadini xa uthe cwaka.

Live ilizwi lam xa ndizibika,

xa izandla zam ndiziphakamisela kuwe ebhotwe.

Makabongwe uNdikhoyo,

kuba ukuvile ukutarhuzisa kwam.

NguNdikhoyo amandla am nekhaka lam;

ndithembele ngaye ngomxhelo wam wonke.

Ndoncedakala nditsho ndibe nemincili,

ndimbonge ngengoma.

NguNdikhoyo obomelezayo abantu bakhe;

nguye omkhuselayo nomsindisayo umthanjiswa wakhe.

Kananjalo funda: IINDUMISO 22; 88; 77

Comfort from the Word

First digital edition 2018

Bible text: isiXhosa 1996 Translation

© Bible Society of South Africa 1996, 2018

All rights reserved. No part of this book may, without prior written permission of the publisher, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-formaat:    ISBN 978-0-7982-2270-9
Mobi-formaat:    ISBN 978-0-7982-2271-6
PDF-formaat:      ISBN 978-0-7982-2272-3

Bibles and audio Bibles are available on the BibleSA-app